Let a kandida eleksyon vilaz 1997
                                                                                      LALIT

153 Main Road,

Gran Rivyer Nord Wes, Port Louis.

Tel: 208 2132    email  lalmel@intnet.mu

Kamarad,

Nu pe ekrir u sa let la parski nu kone u finn deza kandida dan Eleksyon Vilaz, parski nu kone u konpran limportans Eleksyon Vilaz pu tu abitan vilaz partu dan Moris. Se pandan kanpayn eleksyon vilaz ki abitan vilaz, ansam ek kandida dan diferan lekip, reflesi lor bann priorite dan devlopman vilaz, lor infrastriktir ki manke, lor fasilite ki bizin ofer a tu abitan vilaz. Enn kanpayn eleksyon vilaz, se lokazyon pu enn vilaz devlop so koerans sosyal ek politik.

Alor kifer Guvernman MMM-MSM-PMSD pe pran desizyon pu aboli eleksyon vilaz? Deza zot finn vot enn lalwa anti-demokratik pu prolonz manda bann konseye aktyel ziska 2003. An 1997, kan abitan vilaz ti vot enn konsey vilaz, zot ti gayn enn manda pu 5 an; sa manda la termine an Septam 2002. Eski Guvernman ena drwa prolonz sa manda la kuma li anvi. NON!

Guvernman MMM-MSM-PMSD pe propoz pu konverti 4 District Council an 7 “Minisipalite”, ek lerla fer zis enn sel eleksyon pu sak “minisipalite”. Set-a-dir, tu dimunn dan enn gran rezyon pu al vot pu enn sel lekip. Zis bann gran lalyans ki pu ena resurs pu prezant enn sel lekip, ek fer kanpayn dan rezyon la antye pu fer abitan diferan vilaz vot pu konseye ki zot pa kone ditu. Alor bann gran lalyans pu gayn enn kontrol absoli lor bann nuvo “minisipalite” ki pu ranplas district ek village council; se dirizan gran lalyans ki pu swazir zot azan dan serten vilaz kuma kandida. Parey kuma li ete aster-la dan sa 5 Mini​sipalite existan. Deza Guvernman finn fini anonse ki pu eleksyon ki pu fer dan nuvo “minisipalite”, pu ena enn Kosyon Rs. 2,000. Alor zis notab ki azan gran lalyans ki pu swazir kuma kandida; mem si ena bann lekip ubyen indepandan ki ule poz kandida, zot pu bizin expoz Rs. 2,000 kuma kosyon.

Li kler ki guvernman ena lintansyon amenn bann sanzman ki pu kree enn sityasyon kot gran lalyans koronpi ki deza ena enn kontrol absoli lor Lasanble Nasyonal ek Minisipalite, aster pu kontrol rezyon riral net. Se pu sa rezon la ki Parti Travayis ki dan lopozisyon, pa pe prezant okenn veritab rezistans a sa proze-la: zot panse ki sa sityasyon la kapav prezant enn lavantaz politik pu zot, an tan ki parti.

Anplis de destriksyon tradisyon demokratik dan vilaz, lintansyon guvernman se pu zeneraliz tax imobilye partu dan peyi; kan bann distrik pu transforme an “minisipalite”, pu ena mem tax ki ena aster-la dan minisipalite. San ki rezyon riral bene​fisye depi okenn nuvo fasilite, ubyen san ki ena okenn aprofondisman demokrasi. O-kontrer, pe impoz nuvo tax an mem tan ki aboli konsey vilaz a-traver lekel abitan vilaz ti kapav exprim li-mem demokratikman.

Plan anti-demokratik ki Guvernman MMM-MSM-PMSD ena, kot sa sorti? Eski bann abitan vilaz, bann klib, bann asosyasyon, bann ansyen konseye ek kandida finn gayn lokazyon exprim zot lopinyon lor seki neseser pu amelyor demokrasi rezyonal? Non. Li paret ki lane dernyer Guvernman finn met ex-Ziz Robert Ahnee an sarz pu prepar enn rapor ki finn amenn sa bann propozisyon la, ek aster-la se de-trwa o-fonksyoner diferan minister ki pe examinn sa rapor la, e fer rekomandasyon a guvernman ki lerla pu amand lalwa Local Government Act. 

Dan LALIT nu panse ki sa prosedir la reprezant enn insilt a tu abitan vilaz, nu panse ki seki ex-Ziz Robert Ahnee ek Guvernman MMM-MSM-PMSD pe pro​poze, li reprezant enn rekil istorik dan nu sistem demokrasi rezyonal.

Se pu sa rezon la ki nu finn ekrir a tu konseye vilaz ek distrik, ek nu pe dimann zot demisyone an tan ki konseye, parski zot manda expire an Septam: zot bizin demisyone pu ki zot pa vinn konplis dan sa plan anti-demokratik ki MMM-MSM-PMSD pe sey impoze lor tu abitan vilaz.

An tan ki enn dimunn ki finn deza kandida dan Eleksyon Vilaz, nu pe dimann u organiz renyon pu diskit menas abolisyon eleksyon vilaz. Nu dan LALIT, nu pu byen dakor pu vinn partisipe dan bann tel diskisyon. Nu kapav osi prepar enn kanpayn pu ankuraz tu konseye aktyel sumet zot demisyon kuma enn siyn protestasyon kont Guvernman.

Salitasyon amikal,

………………. pu LALIT              10 Ziyet, 2002
